text: [{"text_idx": "#000007", "text": "Myanda ya Yediko ibazambalala ne ku mizo mikwabo ya mu Kenani. Balopwe ba ino mizo, abasake kwiitabila bakalwe na bene Isalela. Inoko bene Ngibeone abo ba\u0304kwete\u2019ko mulangwe mwishile. Ba\u0304vwele bisandi bisasamuke, ba\u0304enda kudi Yoshua kebanena\u2019mba: \u2018Tutambanga ku ntanda ya kulampe. Twaivwene myanda ya Yehova ne byonso byaemulonge\u0304le mu Edipito ne mu Moabu. Mwitutyipilei amba kemuketutambepo divita, kadi tukekala bengidi benu.\u2019"}, {"text_idx": "#000008", "text": "Yoshua we\u0304bakulupile wa\u0304itabija\u2019mba kakebatambepo divita. Mafuku asatu pa kupita\u2019po, Yoshua wa\u0304yuka\u2019mba kebatambilepo ku ntanda ya kulampe. I batambe mu ntanda ya Kenani. Yoshua wa\u0304ipangula bene Ngibeone amba: \u2018Mwanda waka mwetubepele?\u2019 Nabo ba\u0304londolola\u2019mba: \u2018Twakwetwe moyo! Tuyukile amba Yehova Leza wenu wimulwilanga. Bine, kemwaketwipayai.\u2019 Yoshua wa\u0304lamine mulao wa\u0304ebalaile, wa\u0304leka kwibepaya."}, {"text_idx": "#000009", "text": "Mafuku pa kupita\u2019po, balopwe batano bene Kenani ne bibumbo byabo bya divita ba\u0304zakaja bene Ngibeone. Yoshua ne kibumbo kyandi kya divita ba\u0304endele bufuku bonso butuntulu mwanda wa kukaku\u0304la bene Ngibeone. Lubanga na futwi ba\u0304shilula kulwa divita. Bene Kenani ba\u0304anza kunyemena ku mitamba yonso. Konso koba\u0304di banyemena, Yehova we\u0304banokejeje\u2019ko mabwe a mvula. Kupwa, Yoshua wa\u0304lomba Yehova emike dyuba. Mwanda waka wa\u0304lombele Yehova emike dyuba, adyo dintu dya\u0304di kedyaimene difuku nansha dimo? I mwanda Yoshua wa\u0304di ukulupile Yehova. Dyuba ke\u0304dyashetukilepo mu bula bwa difuku dituntulu, kufika\u2019nka ne byoba\u0304nekenye balopwe bene Kenani ne bibumbo byabo bya divita kudi bene Isalela."}, {"text_idx": "#000023", "text": "Bamwikeulu Abasapula Kubutulwa kwa Yesu"}]